b"\n_START_ARTICLE_\nAre\xc3\xb2metre\n_START_SECTION_\nDisseny i funcionament\n_START_PARAGRAPH_\nEls aer\xc3\xb2metres es fabriquen en vidre i consten de dues parts diferenciades. La part inferior \xc3\xa9s un tub cil\xc3\xadndric, de di\xc3\xa0metre gros, que tanca al seu interior un volum d'aire que permet que l'are\xc3\xb2metre suri pel principi d'Arquimedes. A la seva part inferior, a vegades separat per una estrangulaci\xc3\xb3 del tub, hi ha un llast d'un material dens (granalla de plom o mercuri) que fa que el centre de gravetat de l'are\xc3\xb2metre estigui situat a la part inferior, per sota del centre d'empenyiment situat m\xc3\xa9s o manco al mig del tub inferior. D'aquesta manera s'aconsegueix que l'are\xc3\xb2metre es mantengui en posici\xc3\xb3 vertical quan es troba submergit dins del l\xc3\xadquid problema. Sovint dins aquesta part m\xc3\xa9s ample hi ha un petit term\xc3\xb2metre, ja que els are\xc3\xb2metres nom\xc3\xa9s donen lectures correctes a la temperatura a la qual estan calibrats. En cas de no realitzar-se la lectura a la temperatura id\xc3\xb2nia es pot fer una correcci\xc3\xb3 a partir de taules espec\xc3\xadfiques._NEWLINE_La part superior de l'are\xc3\xb2metre \xc3\xa9s una tija formada per un tub de vidre de petit di\xc3\xa0metre i d'una certa llarg\xc3\xa0ria que permet posar-hi al seu interior una escala graduada. L'escala dep\xc3\xa8n del tipus de concentraci\xc3\xb3 que hagi de mesurar-se. Aquesta escala es gradua a partir de dissolucions patrons de les dissolucions o l\xc3\xadquids amb les quals s'emprar\xc3\xa0 l'are\xc3\xb2metre i a una temperatura determinada. La densitat de les dissolucions dep\xc3\xa8n de les seves concentracions i la for\xc3\xa7a d'empenyiment per amunt \xc3\xa9s directament proporcional a la densitat. Per la qual cosa aquesta tija estar\xc3\xa0 m\xc3\xa9s o menys submergida depenent de la densitat. La lectura es fa observant la marca de l'escala que queda en el nivell superior del l\xc3\xadquid._NEWLINE_Els are\xc3\xb2metres que hom ha descrit s'anomenen de pes constant i s\xc3\xb3n els m\xc3\xa9s usuals. Tanmateix tamb\xc3\xa9 se'n han dissenyat d'un altre tipus, anomenats de volum constant, molt poc usuals, en els quals el volum submergit \xc3\xa9s constant per\xc3\xb2 el pes pot augmentar-se o disminuir-se mitjan\xc3\xa7ant uns pesos._NEWLINE_Els are\xc3\xb2metres permeten una lectura molt r\xc3\xa0pida, pr\xc3\xa0cticament instant\xc3\xa0nia, de les concentracions de molts de tipus de dissolucions d'inter\xc3\xa8s industrial si b\xc3\xa9 la seva precisi\xc3\xb3 \xc3\xa9s baixa. El l\xc3\xadquid problema habitualment es posa dins d'una proveta i s'hi submergeix l'are\xc3\xb2metre. En equilibrar-se aquest ja es pot fer la lectura. Per augmentar la precisi\xc3\xb3 s'empren diferents are\xc3\xb2metres cadascun calibrat dins d'un cert interval de concentracions."